CELEX: 32016R1379
Language: el
Date: 2016-08-16 00:00:00
Title: Κανονισμός (ΕΕ) 2016/1379 της Επιτροπής, της 16ης Αυγούστου 2016, σχετικά με την άρνηση έγκρισης ορισμένων ισχυρισμών υγείας που διατυπώνονται για τα τρόφιμα, διαφορετικών από τους ισχυρισμούς που αφορούν τη μείωση του κινδύνου εκδήλωσης νόσου και την ανάπτυξη και την υγεία των παιδιών (Κείμενο που παρουσιάζει ενδιαφέρον για τον ΕΟΧ)

17.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 222/1
            
         ΚΑΝΟΝΙΣΜΌΣ (ΕΕ) 2016/1379 ΤΗΣ ΕΠΙΤΡΟΠΉΣ
   της 16ης Αυγούστου 2016
   σχετικά με την άρνηση έγκρισης ορισμένων ισχυρισμών υγείας που διατυπώνονται για τα τρόφιμα, διαφορετικών από τους ισχυρισμούς που αφορούν τη μείωση του κινδύνου εκδήλωσης νόσου και την ανάπτυξη και την υγεία των παιδιών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται στα τρόφιμα (1), και ιδίως το άρθρο 18 παράγραφος 5,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας για τα τρόφιμα αν δεν έχουν εγκριθεί από την Επιτροπή σύμφωνα με τον εν λόγω κανονισμό και αν δεν περιλαμβάνονται σε κατάλογο επιτρεπόμενων ισχυρισμών.
            
         
               (2)
            
            
               Ο κανονισμός (ΕΚ) αριθ. 1924/2006 προβλέπει επίσης ότι οι αιτήσεις για την έγκριση ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή ενός κράτους μέλους. Η αρμόδια εθνική αρχή πρέπει να διαβιβάζει τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (ΕFSA), που στο εξής αναφέρεται ως «η Αρχή», για επιστημονική αξιολόγηση, καθώς και στην Επιτροπή και στα κράτη μέλη για ενημέρωση.
            
         
               (3)
            
            
               Η Αρχή διατυπώνει γνώμη για τον υπό εξέταση ισχυρισμό υγείας.
            
         
               (4)
            
            
               Η Επιτροπή αποφασίζει για την έγκριση των ισχυρισμών υγείας, λαμβάνοντας υπόψη τη γνώμη της Αρχής.
            
         
               (5)
            
            
               Μετά την αίτηση που υποβλήθηκε από την E-piim production Ltd, σύμφωνα με το άρθρο 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του Lactobacillus plantarum TENSIA® στο ημίσκληρο «φιλικό για την καρδιά» («heart cheese») τυρί τύπου Edam της μάρκας Harmony™ και τη διατήρηση της αρτηριακής πίεσης σε φυσιολογικά επίπεδα (ερώτηση αριθ. EFSA-Q-2014-00097 (2)). Ο ισχυρισμός που υποβλήθηκε από τον αιτούντα είχε την ακόλουθη διατύπωση:«Η τακτική, τουλάχιστον επί οκτώ εβδομάδες, κατανάλωση 50 γραμμ./ημέρα Südamejuust (μετάφραση στα αγγλικά: heart cheese) που περιέχει Lactobacillus plantarum TENSIA® της μάρκας Harmony™ συμβάλλει στη διατήρηση της υγείας του καρδιαγγειακού συστήματος / της καρδιάς μειώνοντας την αρτηριακή πίεση / σύμβολο της καρδιάς».
            
         
               (6)
            
            
               Την 1η Οκτωβρίου 2014 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται η σχέση αιτίου-αποτελέσματος μεταξύ της κατανάλωσης του Lactobacillus plantarum TENSIA® στο ημίσκληρο τυρί τύπου Edam «heart cheese» της μάρκας Harmony™ και της διατήρησης της αρτηριακής πίεσης σε φυσιολογικά επίπεδα. Συνεπώς, εφόσον ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί.
            
         
               (7)
            
            
               Μετά την αίτηση που υποβλήθηκε από την British Specialist Nutrition Association Ltd, σύμφωνα με το άρθρο 13 παράγραφος 5 του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας που αφορούσε τα διαλύματα υδατανθράκων και τη διατήρηση των επιδόσεων αντοχής στη διάρκεια παρατεταμένων ασκήσεων αντοχής (ερώτηση αριθ. EFSA-Q-2014-00058 (3)). Ο ισχυρισμός που υποβλήθηκε από τον αιτούντα είχε την ακόλουθη διατύπωση: «τα διαλύματα υδατανθράκων συμβάλλουν στη διατήρηση των επιδόσεων αντοχής στη διάρκεια παρατεταμένων ασκήσεων αντοχής». Κατόπιν αιτήματος της Αρχής, ο αιτών διευκρίνισε ότι το τρόφιμο που αποτελεί το αντικείμενο του ισχυρισμού αυτού αφορά διαλύματα υδατανθράκων που δεν περιλαμβάνουν ηλεκτρολύτες και ότι, όσον αφορά το προβαλλόμενο αποτέλεσμα, τα διαλύματα υδατανθράκων πρέπει να συγκρίνονται με το νερό ή με υδατικά διαλύματα ηλεκτρολυτών.
            
         
               (8)
            
            
               Την 1η Οκτωβρίου 2014 η Επιτροπή και τα κράτη μέλη παρέλαβαν την επιστημονική γνώμη της Αρχής, που κατέληγε στο συμπέρασμα ότι, με βάση τα στοιχεία που υποβλήθηκαν, δεν τεκμηριώνεται επιστημονικά η σχέση αιτίου-αποτελέσματος μεταξύ της κατανάλωσης διαλυμάτων υδατανθράκων και της διατήρησης των σωματικών επιδόσεων κατά τη διάρκεια ασκήσεων αντοχής σε σύγκριση με το νερό ή με υδατικά διαλύματα ηλεκτρολυτών. Συνεπώς, εφόσον ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί.
            
         
               (9)
            
            
               Τα σχόλια των αιτούντων τα οποία παρέλαβε η Επιτροπή, σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006, ελήφθησαν υπόψη κατά τον καθορισμό των μέτρων που προβλέπονται στον παρόντα κανονισμό.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ισχυρισμοί υγείας που παρατίθενται στο παράρτημα του παρόντος κανονισμού δεν περιλαμβάνονται στον κατάλογο της Ένωσης με τους επιτρεπόμενους ισχυρισμούς που προβλέπεται στο άρθρο 13 παράγραφος 3 του κανονισμού (ΕΚ) αριθ. 1924/2006.
   Άρθρο 2
   Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Αυγούστου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 404 της 30.12.2006, σ. 9.
   
      (2)  EFSA Journal 2014·12(10):3842.
   
      (3)  EFSA Journal 2014·12(10):3836.
   
      ΠΑΡΑΡΤΗΜΑ
      
         Ισχυρισμοί υγείας που απορρίφθηκαν
      
      
                  Αίτηση — Σχετικές διατάξεις του κανονισμού (ΕΚ) αριθ. 1924/2006
               
               
                  Θρεπτικά συστατικά, ουσίες, τρόφιμα ή κατηγορία τροφίμων
               
               
                  Ισχυρισμός
               
               
                  Αριθ. αναφοράς της γνώμης της EFSA
               
            
                  Ισχυρισμός υγείας σύμφωνα με το άρθρο 13 παράγραφος 5, ο οποίος βασίζεται σε νέα επιστημονικά στοιχεία και/ή περιλαμβάνει αίτημα προστασίας δεδομένων βιομηχανικής ιδιοκτησίας
               
               
                  
                     Lactobacillus plantarum TENSIA® στο ημίσκληρο «φιλικό για την καρδιά» («heart cheese») τυρί τύπου Edam της Harmony™
               
               
                  Η τακτική, τουλάχιστον επί οκτώ εβδομάδες κατανάλωση 50 γραμμ./ημέρα Südamejuust (μετάφραση στα αγγλικά: heart cheese) που περιέχει Lactobacillus plantarum TENSIA® της μάρκας Harmony™ συμβάλλει στη διατήρηση της υγείας του καρδιαγγειακού συστήματος / της καρδιάς μειώνοντας την αρτηριακή πίεση / σύμβολο της καρδιάς.
               
               
                  Q-2014-00097
               
            
                  Ισχυρισμός υγείας σύμφωνα με το άρθρο 13 παράγραφος 5, ο οποίος βασίζεται σε νέα επιστημονικά στοιχεία και/ή περιλαμβάνει αίτημα προστασίας δεδομένων βιομηχανικής ιδιοκτησίας
               
               
                  Διαλύματα υδατανθράκων
               
               
                  Τα διαλύματα υδατανθράκων συμβάλλουν στη διατήρηση των επιδόσεων αντοχής στη διάρκεια παρατεταμένων ασκήσεων αντοχής.
               
               
                  Q-2014-00058